เวทีสาธารณะสร้างการรับรู้ ไปสู่การประชาสัมพันธ์สาธารณะเพื่อการเปิดจังหวัดพังงา

“เกาะปันหยี ผ่าทางตัน สู้โควิด”

วันเสาร์ ที่ 30 ตุลาคม 64

ณ โรงเรียนเกาะปันหยี ต.เกาะปันหยี อ.เมือง จ.พังงา

………………………………………………………………………………………

 “พังงา” เป็นหนึ่งในจังหวัดนำร่องเพื่อเปิดการท่องเที่ยว ในวันที่ 1 พฤศจิกายน 64 ถึงแม้สถานการณ์การแพร่ระบาดของโควิด 19 จังหวัดพังงา ยังมีตัวเลขของผู้ติดเชื้ออยู่ แต่ก็อยู่ในท้ายตารางของภาคใต้ 14 จังหวัด สำหรับเรื่องของการท่องเที่ยวนั้น จังหวัดพังงามีการขยับมาตั้งแต่เดือนมิถุนายน ที่ผ่านมา ได้หารือกับภาคเอกชน สถานประกอบการในพื้นที่มาตลอด ทางจังหวัด โดยนายจำเริญ ทิพญ์พงศ์ธาดา ผู้ว่าฯ ก็ได้ประสานส่วนกลางให้พังงาได้รับวัคซีนให้ได้มากที่สุด เป็นลำดับที่ 3 ของประเทศ โดยใช้นโยบาย “สาธารณสุขนำเศรษฐกิจ” เน้นการควบคุมตามมาตรการ D M H T T A

 “เกาะปันหยี” เป็นรูทการท่องเที่ยว ต่อจากพื้นที่เกาะยาว และพื้นที่โคกกลอยไปถึงเขาหลัก ศักยภาพพื้นที่เกาะปันหยี มีความพร้อมแบ่งเป็น เรื่องความปลอดภัย ประชากรบนเกาะปันหยีได้รับวัคซีน 74-75% แล้ว ความปลอดภัยของอาคารสถานที่ต่าง ๆ ที่ไม่ได้ใช้งานมาเกือบ 2 ปี ได้มีการซ่อมแซมพร้อมรับบริการ พร้อมเรื่องความสะอาด ของสถานประกอบการ สถานที่ท่องเที่ยว ได้มีการทำความสะอาด เก็บขยะในทะเล ฉีดพ่นฆ่าเชื้อทางเดิน อาคารร้านค้า มัสยิด และสุดท้ายมีความสะดวกสบาย สร้างความประทับใจให้นักท่องเที่ยวได้

 กฎของหมู่บ้าน

1. ให้เรือท่องเที่ยว เรือรับจ้างทุกลำ จอดได้ที่ท่ากลางของหมู่บ้านท่าเดียวเท่านั้น มีจุดตรวจคัดกรอง ลงทะเบียน ติดสติ๊กเกอร์ ตรวจวัดอุณหภูมิ กรณีมีอุณหภูมิสูงเกิน 37.5 องศา ก็มีจุดพักรอ และพร้อมให้มีการตรวจATK ได้ทันที

 สิ่งที่นักท่องเที่ยวต้องแสดงคือ การได้รับการฉีดวัคซีนครบโดส หรือผลATK/PCR ไม่เกิน 7 วัน หรือผลยืนยันการหายจากโควิด 90วัน

2. ผู้ประกอบการอาหาร ร้านขายของที่ระลึก และเรือ มีมาตรฐาน SHA และยกระดับ SHA+

3. ร้านอาหาร ร้านน้ำชากาแฟ ร้านขายของที่ระลึกต้องมีเจลแอลกอฮอล์บริการ กรณีไม่มีให้ปิดร้านทันที มีจนท.ฝ่ายปกครองเดินตรวจทุกวัน

4. ต้องสวมหน้ากากอนามัย 100 % โดยเฉพาะเวลา 08.00 – 17.00 น. ที่มีนักท่องเที่ยวเข้ามา กรณีไม่สวมหน้ากากอนามัย จะมีโทษปรับเงิน

 เกาะปันหยี เป็นพื้นที่ “ โควิดฟรีโซน” ผู้ที่ทำงานในร้านอาหาร ร้านขายของที่ระลึก คนขับเรือ ต้องได้รับการตรวจATK ทุก 7 วัน อสม.และผู้ปฏิบัติหน้าที่ด่านหน้าต้องได้รับการตรวจ ATK ทุก 7 วัน ผู้ประกอบการ ต้องประเมินความเสี่ยงของพนักงาน โดยสุ่มตรวจ ATK คัดออกมาไม่ต่ำกว่า 10 % มาตรวจทุก 7 วัน พนักงานอาศัยอยู่ในพื้นที่เสี่ยงหรือไม่ หรืออยู่ในพื้นที่ระบาดหรือไม่ พบปะพูดคุยหรือสัมผัสนักท่องเที่ยวมากหรือไม่

 สำหรับแผนเผชิญเหตุระดับจังหวัด กรณีมีนักท่องเที่ยวติดเชื้อหรือเกิดการแพร่ระบาด พังงามีHospitel ในพื้นที่เขาหลัก และเกาะยาว นอกจากนี้ยังมีLQกลาง ที่รร.พังงาเบย์

 กรณีมีการติดเชื้อส่วนของชาวบ้าน เรามีโรงพยาบาล โรงพยาบาลสนาม มีCI และ HI ในระดับชุมชน เพราะพื้นที่ต้องอยู่ร่วมกันได้ ให้มีการคอนโทรลพื้นที่โดยศูนย์อำเภอ ให้ผอ.รพ.สต.รับรายงานตัวได้ ต้องยอมรับความเสี่ยง ถ้าเกิดการติดได้ต้องควบคุมได้ ถ้าควบคุมไม่ได้ ก็ต้องเข้าสู่กระบวนการ “ชะลอ” รับนักท่องเที่ยว และให้พื้นที่ทบทวนมาตรการเหมือนกับจังหวัดในทุก 15 วัน ถ้าสถานการณ์ดีขึ้น มาตรการก็จะผ่อนคลายมากขึ้น

 ในส่วนของมัสยิดเกาะปันหยี อนุญาตให้มีการละหมาดวันศุกร์ร่วมกันเฉพาะคนพื้นที่เกาะปันหยีเท่านั้น ส่วนนักท่องเที่ยว ถ้าต้องการละหมาดวันศุกร์ ให้ละหมาดในเวลาอื่น หรือจัดสถานที่เฉพาะไว้ และแยกส่วนจากคนพื้นที่